Vat gerus dié kos kop toe  (Foto: iStock) Die belangrikheid van ’n gebalanseerde dieet wat verseker dat jou wiele die regte hoeveelheid woema op die regte tyd kry, is welbekend. In die nadraai van die wêreldwye Covid-19-pandemie tree die uitwerking van die kos wat ons eet op ons sosiale, emosionele en geestesgesondheid al hoe meer op die voorgrond. Hoewel heelwat navorsing nog gedoen moet word om die onderliggende verhouding tussen dieet en geestesgesondheid behoorlik te ontrafel, het verskeie studies reeds bewys dat dié twee in werklikheid baie nouer verwant is as wat voorheen gereken is. Voedingspsigiatrie is ’n bedryf wat al hoe meer veld wen en fokus op hoe mense se dieet en kosinname die manier waarop hulle geestelik voel, beïnvloed. “Ofskoon voedingspsigiatrie nie die tradisionele behandeling, terapie en moontlike medikasie (kan) vervang wat deur sielkundiges en psigiaters gebied word nie, is dié ondersteunende behandeling van geestesgesondheidstoestande met behulp van dieet- en lewenstylveranderings beslis sy sout werd,” meen dr. Dirk Lombard, mediese dokter van Kempton Park. Die een rede waarom ons koskeuses ’n noemenswaardige invloed op ons brein het, is omdat ons spysverteringstelsel, oftewel ingewande (gut), eintlik ’n hegte band met die brein het, sê hy. “Die ingewande is die tuiste van miljarde mikrobes wat verskeie funksies in die liggaam verrig. Dit sluit die vervaardiging van neuro-oordragstowwe in wat chemiese boodskappe na die brein stuur om slaap, pyn, eetlus, bui en emosie te reguleer.” Trouens, daar is só ’n ingewikkelde interaksienetwerk tussen die twee dat die ingewande dikwels die “tweede brein” genoem word. Die verhouding tussen die ingewande en die brein staan formeel as die derm-brein-verbinding of derm-brein-as bekend. Die navorsingsbevindings is klinkklaar dat die kos wat ons eet die gesondheid van dermmikrobekolonies beïnvloed, wat ons brein en gevolglik ons geestelike en emosionele welstand beïnvloed. (Foto: iStock) Soos reeds genoem, vervang dieet- en lewenstylveranderings nie die individuele sorg van ’n sielkundige of psigiater nie, maar dit is beslis ’n belegging wat jy sélf in jou algehele welstand en geestesgesondheid kan maak. Dié voedingstowwe en kossoorte het ’n bewese, positiewe invloed op geestesgesondheid: (Foto: iStock) Bykomende bronne: Mentalhealth.org, New York Times, The Conversation, Healthline, Medical News Today en WebMD.